Diari Oficial de la Generalitat Valenciana


Sumari del DOGV 9981, del 12-11-2024 (2024/11338)

RESOLUCIÓ de 8 de novembre de 2024, del president de la Generalitat, d'ampliació general dels terminis dels procediments administratius de la Presidència de la Generalitat.
----------------------------------------------------------------------------------------------------------------------------------------------------------------------------

### Dades del document

Número de DOGV
:   9981

Data del DOGV
:   12-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11709

CVE
:   JAOE-N-3721-23919

Data del document
:   08-11-2024

Organisme emissor
:   Presidència de la Generalitat

Tipus de document
:   Resolució

Descriptors 

:   * desastre natural

El temporal de pluja i vent iniciat el passat 29 d'octubre en la Comunitat Valenciana ha produït afectacions greus als servicis bàsics, entre els quals es troben els servicis subministradors d'electricitat i comunicacions.

Això ha suposat la interrupció i la indisponibilitat dels sistemes d'informació i comunicació, la qual cosa ha impossibilitat que moltes persones interessades puguen relacionar-se amb normalitat amb l'Administració.

De conformitat amb la Taula I de l'Annex Classificació/Taxonomia dels Ciberincidents del Reial decret 43/2021, de 26 de gener, pel qual desenrotlla el Reial Decret llei 12/2018, de 7 de setembre, de seguretat de les xarxes i sistemes d'informació, esta situació pot qualificar-se com a incident de disponibilitat per interrupcions del servici per desastres naturals.

L'article 32.5 de la Llei 39/2015, d'1 d'octubre, del procediment administratiu comú de les administracions públiques, establix la possibilitat d'ampliació general de terminis quan, a conseqüència d'un ciberincident, s'hagen vist greument afectats els servicis i els sistemes utilitzats per a la tramitació dels procediments i l'exercici dels drets de les persones interessades que preveu la normativa vigent.

Així mateix, la disposició addicional novena de la citada Llei 39/2015 establix la possibilitat de suspendre els terminis administratius per al compliment dels tràmits dels procediments administratius del sector públic, en l'acord del Consell de Ministres pel qual es declare una zona afectada greument per una emergència de protecció civil.

D'acord amb això, l'apartat denové de l'Acord del Consell de Ministres de 5 de novembre de 2024, pel qual es declara «Zona afectada greument per una emergència de protecció civil» el territori damnificat a conseqüència de la Depressió Aïllada en Nivells Alts (DANA) que ha afectat àmplies zones de la Península i Balears entre el 28 d'octubre i el 4 de novembre de 2024, publicat en el BOE, el 7 de novembre de 2024, per Orde PJC/1222/2024, de 6 de novembre, suspén els termes i interromp els terminis per a la tramitació dels procediments administratius, fins al moment en què es dicte un nou acord del Consell de Ministres decretant la finalització d'esta mesura, però sense cap menció als procediments que s'estigueren tramitant entre els dies 29 d'octubre i 7 novembre de 2024, motiu pel qual és necessari, per raons de seguretat jurídica, concretar este aspecte.

Així, per a pal·liar els efectes gravosos per a la ciutadania i garantir els seus drets es fa necessari establir una ampliació dels terminis dels procediments de la Presidència de la Generalitat.

En virtut d'això, i en relació amb les competències atribuïdes a la Presidència de la Generalitat en el Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions,

RESOLC

*Primer. Ampliació de terminis*

L'ampliació general dels terminis dels procediments administratius de la Presidència de la Generalitat que no estigueren vençuts el 29 d'octubre de 2024, per un període de deu dies.

*Segon. Eficàcia*

Esta resolució produirà efectes des del mateix dia de la publicació en el *Diari Oficial de la Generalitat Valenciana*, i això sense perjuí que l'ampliació de terminis es compute a partir del dia 29 d'octubre de 2024, si esta fora la data de finalització del termini corresponent, o des de la data posterior a esta en què haguera finalitzat el termini, si esta finalització es va produir amb antelació a la publicació en el *Boletín Oficial del Estado*  de l'acord del Consell de Ministres de 5 de novembre de 2024, pel qual es declara «Zona afectada greument per una emergència de protecció civil» el territori damnificat a conseqüència de la Depressió Aïllada en Nivells Alts (DANA) que ha afectat àmplies zones de la Península i Balears entre el 28 d'octubre i el 4 de novembre de 2024.

  

València, 8 de novembre de 2024

Carlos Mazón Guixot

President de la Generalitat